KIRJALLINEN KYSYMYS P-1282/00

esittäjä(t): Dana Scallon (PPE-DE) komissiolle

(12. huhtikuuta 2000)

Aihe: Dublin-Sligo-liikennekäytävä

Luoteis-Irlannin tavoite 1 -alue on syrjäinen alue, jonka mahdollisuuksia ei ole käytetty hyväksi. Tämä johtuu suureksi osaksi siitä, että sen perusrakenneyhteydet ovat hyvin huonot.

Irlannin äskettäin julkistetussa kansallisessa kehityssuunnitelmassa Irlannin hallitus ei suunnittele Dublinin ja Sligon välisen tärkeimmän liikennekäytävän, joka on myös koko luoteisen alueen tärkein yhdystie, parantamista moottoritien tai senkaltaisen kaksikaistaisen tien tasolle. Vain pieni osa (37 mailia) Dublinin ja Kinnegadin välillä sekä jotkut kaupunkien ohitustiet parannetaan moottoritien tai senkaltaisen kaksikaistaisen tien normit täyttäviksi. Näin päätettiin, koska hallituksen mielestä investointia ei nykyisen liikennemäärän perusteella kannata tehdä. Tämän lausunnon taustaa vasten haluaisin esittää komissiolle seuraavat kysymykset:

Alue- ja liikennepolitiikan etujen huomioon ottaminen edellyttäisi, että tämä yhteys asetettaisiin tärkeysjärjestyksessä korkeammalle kuin nykyään. Voitteko kertoa, mikä on komission kanta tähän asiaan?

Millaiseksi komissio arvioi tämän alueen liikennemäärän? Onko komissiolla yksityiskohtaisia tilastoja tältä väylältä ja jos näin on, oikeuttaako liikennemäärä tämän yhteyden parantamisen?

Onko komissio sitä mieltä, että tieverkoston parantaminen edistäisi tämän alueen taloudellista, yhteiskunnallista ja teollista kehittymistä?

Sitoutuuko komissio Euroopan laajuisia verkkoja koskevassa tarkistetussa ehdotuksessaan ottamaan huomioon tämän väylän parantamisen?

Loyola de Palacion komission puolesta antama vastaus

(10. toukokuuta 2000)

Tie numero N4 sisältyy Euroopan parlamentin ja neuvoston vuonna 1996 hyväksymien Euroopan laajuisen liikenneverkon (TEN-T) kehittämistä koskevien yhteisön suuntaviivojen(1) liitteeseen I. Yhteisön tunnustaa N4-tien strategisen merkityksen yhtenäismarkkinoiden häiriöttömän toiminnan sekä taloudellisen ja sosiaalisen osallisuuden lisäämistä koskevien tavoitteiden saavuttamisessa.

Suuntaviivojen 9 artiklan mukaan Euroopan laajuinen tieverkko koostuu moottoriteistä ja korkeatasoisista teistä mldr [ja] takaa käyttäjille korkean, yhtenäisen ja jatkuvan luonteen omaavan palvelun, mukavuuden ja turvallisuuden tason. Lisäksi kaikista verkon kehittämiseksi toteutettavista yhteistä etua koskevista hankkeista olisi tehtävä sosiaalinen ja taloudellinen kustannus-hyötyarvio, jolla osoitetaan niiden mahdollisuudet olla taloudellisesti elinkelpoisia.

Irlannin kansallisen kehittämissuunnitelman mukaan N4-tiellä toteutetaan Kinnegadin ja Sligon välisellä osuudella lisää merkittäviä parannuksia, jotka ovat osa korkeatasoisen palvelun tuottamiseen tähtäävää ohjelmaa. Komission ja Irlannin viranomaisten väliset neuvottelut yhteisön tukikehyksestä on saatu päätökseen. Tähän kehykseen sisältyy todellakin pohjoisen rajaseudun, sisämaan ja länsiosan osalta tukia länsi- ja luoteisosan reiteille. Tukikehyksessä osoitetaan varoja nimenomaan N4-tien parannukseen, mutta jätetään toissijaisuusperiaatteen mukaisesti erityisten hankkeiden valinta kansallisille viranomaisille. Komissio on kuitenkin yhteisrahoittanut liikennettä koskevasta vuosien 19941999 toimenpideohjelmasta tietarpeita koskevaa tutkimusta, jonka tuloksia käytetään hyväksi valittaessa hankkeita, joihin sisältyy N4-tien sekä muiden lännensuuntaisten reittien parantaminen. Kyseisen tutkimuksen päätelmien huomioon ottaminen yhdessä liikennemääriä koskevien uudempien tietojen kanssa on paras tapa edetä päätöksissä, jotka koskevat Luoteis-Irlannin taloudellista ja sosiaalista kehittämistä. Lisäksi suurista infrastruktuurihankkeista tehdään kustannus-hyötyarvio ja ympäristövaikutuksia koskeva arvio, joiden tinkimätön toteuttaminen antaa parhaat takeet siitä, että teiden parannustyöt perustuvat puolueettomiin kriteereihin.

Komissio tarkastelee parhaillaan, olisiko TEN-T-suuntaviivoja tarkistettava teknologian ja talouden muutosten huomioon ottamiseksi ja miten tällainen tarkistus olisi toteutettava. Tähän tarkasteluun sisältyy edellä mainitun päätöksen liitteessä I olevien verkkoa koskevien karttojen tutkiminen. Sen tulokset esitetään kertomuksessa, joka toimitetaan Euroopan parlamentille ja neuvostolle tänä kesänä.

(1) Euroopan parlamentin ja neuvoston päätös N:o 1692/96/EY, tehty 23 päivänä heinäkuuta 1996, yhteisön suuntaviivoista Euroopan laajuisen liikenneverkon kehittämiseksi EYVL L 228, 9.9.1996.